Liaohė žemuma
Liaohė žemuma (kin. 辽河平原, pinyin: Liáohé Píngyuán), Liaoho lyguma, Pietų Mandžiūrijos žemuma – žemuma Kinijos šiaurės rytuose, abipus Liaohės žemupio; Sungliao lygumos pietinė dalis. Pietuose prieina prie Liaodongo įlankos. Ilgis – 200 km, plotis iki 150 km, paviršiaus aukštis <50 m. Susidariusi daugiausia iš aliuvinių nuosėdų, pajūryje – iš jūrinių. Diduma plotų nusausinta. Auginama ryžiai, kukurūzai, vilnamedžiai. Didžiausi miestai: Šenjangas, Anšanas.